FI Euroopan unionin virallinen lehti C 214/19

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

(2017/C 214/08)

Euroopan komissio on hyväksynyt tämän vähäistä muutosta koskevan hakemuksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

VÄHÄISEN MUUTOKSEN HYVÄKSYMISTÄ KOSKEVA HAKEMUS

Euroopan parlamentin ja neuvoston asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”JAMBON DE LACAUNE”

EU-nro: PGI-FR-02302-15.3.2017

SAN ( ) SMM ( X ) APT ( )

1. Hakijaryhmä ja oikeutettu etu

Syndicat des Salaisons de Lacaune BP8 81230 Lacaune RANSKA Puhelin: +33 561737780 Faksi: +33 561737782 Sähköposti: midiporc@midiporc.fr

Yhdistykseen kuuluvat kaikki suojatun maantieteellisen merkinnän ”Jambon de Lacaune” tuotantoketjun toimijat (sianlihantuottajat, teurastajat, rehunvalmistajat, lihanleikkaamot, jalostajat, paloittelijat ja pakkaamot), joten sillä on oikeus pyytää tuote-eritelmän muuttamista.

2. Jäsenvaltio tai kolmas maa

Ranska

3. Eritelmän kohta, jota / kohdat, joita muutos koskee

— ☐ Tuotteen kuvaus — ☒ Alkuperätodisteet — ☐ Tuotantomenetelmä — ☐ Yhteys maantieteelliseen alkuperään — ☒ Merkinnät — ☒ Muu: yhteys maantieteellisen alueeseen, valvontaelin

4. Muutoksen/muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☒ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, mutta julkaistuun yhtenäiseen asiakirjaan on tehtävä muutos. — ☐ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos/muutokset

Alkuperätodisteet:

Kohta:

”Tuotteet tunnistetaan etiketeistä, jossa on ryhmän määrittämä tunnus. Ainoastaan suojatun maantieteellisen merkinnän käyttäjiksi hyväksytyt lihanjalostajat ja muut toimijat voivat käyttää tätä tunnusta omissa tuotteissaan. Jokainen ’Jambon de Lacaune’ -tuotetta kaupan pitävä toimija pitää ajantasaista erilliskirjanpitoa tämän tunnuksen käytöstä. Etikettien kulutusta verrataan säännöllisesti myytyjen kuluttajapakkausten määrään.”

korvataan seuraavalla kohdalla:

”Jokainen ’Jambon de Lacaune’ -kinkkua kaupan pitävä toimija pitää suojatulla maantieteellisellä merkinnällä myydyistä tuotteista ajantasaista erilliskirjanpitoa ja vertaa säännöllisesti myytyjen kuluttajapakkausten määrää käytettyjen ’IGP Jambon de Lacaune’ -etikettien määrään.”

Merkinnät:

Kohta:

”Lakisääteisten pakollisten tietojen lisäksi pakkausmerkinnässä on oltava

— SMM-nimitys: ’Jambon de Lacaune’

— seuraava tunnus:

— kuivauksen/kypsytyksen vähimmäiskestoaika: 7, 9 tai 12 kuukautta.”

korvataan seuraavalla kohdalla:

”Lakisääteisten pakollisten tietojen lisäksi pakkausmerkinnässä on ilmoitettava kuivauksen/kypsytyksen vähimmäiskesto: 7, 9 tai 12 kuukautta.”

Tunnuksen poistamisen ansiosta kaikki viittaukset toimijaryhmään voidaan poistaa. Tunnus on yhteismerkki, jonka avulla ”Jambon de Lacaune” oli helppo tunnistaa ennen nimen rekisteröintiä suojatuksi maantieteelliseksi merkinnäksi. Rekisteröinnin jälkeen nimi ”Jambon de Lacaune” on suojattu ja kuluttajan on helppo tunnistaa tuote Euroopan unionin sääntelyn ansiosta, sillä sen mukaan rekisteröityihin tuotteisiin on merkittävä suojattu nimi ja Euroopan unionin SMM-tunnus.

Yhtenäistä asiakirjaa muutetaan, jotta se vastaisi tuote-eritelmää.

Muu:

Yhteys maantieteelliseen alueeseen

Koska ryhmän tunnus poistetaan merkintöjä koskevasta tuote-eritelmän osasta, yhteyttä maantieteelliseen alueeseen koskevasta osasta on samaten poistettava virke ”Sitä käytetään ’Jambon de Lacaune’ -tuotannon tunnisteena.” Tunnusta ei ole enää tarpeen mainita tuotteen yhteisen valmistustavan historiallisessa kuvauksessa, eikä sen aiemmasta käytöstä ennen nimen rekisteröintiä suojatuksi maantieteelliseksi merkinnäksi tarvitse ilmoittaa.

Viittaus liitteisiin sisällytetään yhteyttä maantieteelliseen alueeseen käsittelevään osaan. Voimassa olevaan tuote-eritelmään sisältyy luettelo liitteistä, vaikka niihin ei ole viitattu asianomaisissa kohdissa. Näin poistetaan tämä puute.

Valvontaelin

Valvontaelimen yhteystiedot on korvattu toimivaltaisen valvontaviranomaisen yhteystiedoilla. Tämän muutoksen tarkoituksena on välttää eritelmän muuttaminen, jos valvontaelin vaihtuu.

6. Ajantasaistettu tuote-eritelmä (vain SAN ja SMM)

https://info.agriculture.gouv.fr/gedei/site/bo-agri/document_administratif-0abaa381-592d-44ca-81ec-5c5f946c42b5/telechargement

YHTENÄINEN ASIAKIRJA

”JAMBON DE LACAUNE”

EU-nro: PGI-FR-02302-15.3.2017

SAN ( ) SMM ( X )

1. Nimi

”JAMBON DE LACAUNE”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1. Tuotelaji

Luokka 1.2: Lihavalmisteet (kuumennetut, suolatut, savustetut jne.)

3.2. Kuvaus 1 kohdassa nimetystä tuotteesta

”Jambon de Lacaune” on muodoltaan täyteläisen ja säännöllisen pyöreä kuivattu kinkku, joka pitenee asteittain sorkkaa kohti.

Vähärasvaista osaa voi peittää ohut kerros kermanvalkoista rasvaa. Kamara on meripihkan värinen, ja siinä on häivähdys tummempaa sävyä. Pinnassa voi olla jonkin verran kiteytynyttä suolaa.

”Jambon de Lacaune” -kinkun siivut ovat mittasuhteiltaan ja muodoltaan säännöllisiä. Vähärasvainen osa on väriltään yhtenäisen voimakkaan punaisesta tummanpunaiseen, ja se voi olla kevyesti marmoroitunutta. Pintarasva on kiinteää, valkoista, hieman vaaleanpunertavaan vivahtavaa, ja sen paksuus on 1–2 cm.

”Jambon de Lacaune” -kinkku on rakenteeltaan joustavaa, pehmeää ja suussa sulavaa. Kuivasuolauksesta merisuolalla johtuva miedosti suolaiseen vivahtava maku (pointe de sel) on läsnä mutta tuntuu vain kevyenä. ”Jambon de Lacaune” -kinkun tuoksu ja maku ovat tyypillisiä kuivakypsytetylle lihalle. Aromikoostumus on tasapainoinen. Pääasiassa pippurista, sokerista ja nitraatista koostuva mausteseos on mieto eikä peitä kuivatun kinkun luonnollista makua. ”Jambon de Lacaune” -kinkkua ei koskaan savusteta.

”Jambon de Lacaune” -kinkun liukoisten sokerien kokonaispitoisuus on enintään 1 prosentti ja natriumnitraatti- (E251) tai kaliumnitraattipitoisuus (E 252) on enintään 250 mg/kg.

Valmistuksen kokonaiskestoaika vaihtelee tuoreen kinkun painon mukaan.

Tuoreen viimeistellyn kinkun vähimmäispaino Kuivauksen/kypsytyksen vähimmäiskestoaika (suolauksesta kuivauksen lopettamiseen) 9 kg 7 kuukautta 10 kg 9 kuukautta 11 kg 12 kuukautta

”Jambon de Lacaune” -kinkku myydään seuraavissa tarjontamuodoissa:

— kokonaisena luullisena kinkkuna (avec os)

— kokonaisena luuttomaksi leikattuna kinkkuna

— puolikkaina, neljänneksinä tai viipaloituna.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Sikojen lihotus (yli 25 kg painavista sioista alkaen) perustuu ravintoon, joka koostuu vähintään 60-prosenttisesti viljasta, viljatuotteista ja palkokasvien siemenistä. Rehun linolihappopitoisuudeksi on vahvistettu enintään 1,9 prosenttia kuiva-aineesta.

Tuoreilla kinkuilla on oltava seuraavat ominaisuudet:

— pelkästään tuoreita (jäädytettyjen kinkkujen käyttö on kielletty);

— paino vähintään 9 kg;

— pyöreä leikkaus, ilman pehmeää rasvaa, kamara viimeistellään sisäpuolelta hieman potkan suuntaan nousevaksi, istuinluu osittain poistettu, jalka on irrotettu nivelestä tai sahattu poikki kintereen alapuolelta; viimeistely enintään 6 cm mitattuna pystysuoraan reisiluun päästä;

— rasva on valkoista ja kiinteää, ja sen paksuus mitattuna pystysuoraan reisiluun päästä on vähintään 10 mm (kamara mukaan luettuna);

— vähärasvaisen lihan väri vastaa japanilaisen asteikon arvosanoja 2, 3, 4 tai 5.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki vaiheet kinkkujen valmistelusta (suolaus) kypsytyksen loppuun tapahtuvat maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6. Tuotteen, johon rekisteröity nimi viittaa, merkitsemistä koskevat erityiset säännöt

Tuotteen pakkausmerkinnässä on ehdottomasti ilmoitettava kuivauksen/kypsytyksen vähimmäiskesto: 7, 9 tai 12 kuukautta.

4. Maantieteellisen alueen tarkka rajaus

Maantieteellinen alue muodostuu seuraavista 11:stä Tarnin departementin kunnasta: Barre, Berlats, Escroux, Espérausses, Gijounet, Lacaune, Moulin Mage, Murat-sur-Vèbre, Nages, Senaux ja Viane.

5. Yhteys maantieteelliseen alueeseen

Maantieteellisen alueen erityisyys

Luonnonoloihin liittyvät tekijät

”Jambon de Lacaune” -kinkun maantieteellinen valmistusalue on yhtenäinen kokonaisuus Lacaune-vuoristossa. Se muodostaa idästä länteen suuntautuvan altaan, joka on Gijoujoen valuma-alue. Etelässä sitä rajaa Montgrandin ja Montalet’n harjanteiden välinen linja, joka kohoaa korkeimmillaan yli 1 200 metrin korkeuteen merenpinnasta ja pohjoisessa Roquecézièren ja Merdéloun välinen Col de Sién kautta kulkeva vuorijono, jonka korkeus on noin 1 000 metrin vaiheilla. Nämä fyysiset esteet määrittävät topografisen altaan, jossa vaihtelee valtamerellisen ja välimerellisen ilmaston välinen vuorovaikutus. Pinnankorkeuden takia alueella tuntuu myös vuoristoilmaston vaikutus.

Näistä kolmesta eri tekijästä johtuvia alueen ilmaston erityispiirteitä ovat

— runsaat sateet ja tasaisesti ympäri vuoden jakaantuva sademäärä;

— suhteellisen alhainen keskilämpötila ja vähäiset lämpötilan vaihteluvälit;

— tuuliolosuhteiden (suunta, kosteus) säännölliset vaihtelut, joihin liittyy lämpötilan ja kosteuden merkittävä vaihtelu saman vuorokauden aikana.

Inhimilliset tekijät

”Jambon de Lacaune” -kinkun perinteinen tuotanto juontaa juurensa keskiajalla Lacaunessa yleiseen mazelier-ammattikuntaan. Oksitaaninkielinen sana tarkoittaa henkilöä, joka teurasti nautoja, lampaita ja sikoja. Noin 1400-luvulta lähtien ammatillisen eriytymisen myötä kyseistä sanaa ryhdyttiin käyttämään henkilöistä, jotka jalostivat sianlihaa (ts. nykyinen termi charcutier).

Nykyisin leikkelevalmistajien/lihanjalostajien ammattitaito ilmenee ”Jambon de Lacaune” -kinkun eri valmistusvaiheissa.

He valitsevat valmistusta varten vähintään 9 kg:n painoisia kinkkuja, joiden pintarasvan paksuus on vähintään 10 mm; nämä ominaisuudet ovat välttämättömiä pitkään kestävän kuivakypsytyksen kannalta.

Suolaus tapahtuu yksinomaan kuivalla merisuolalla, joka kiinnittyy hyvin kinkkuun ja imeytyy lihaan nopeasti ja tehokkaasti kiteiden epäsäännöllisen muodon ansiosta, mikä edistää kinkun tasaista kuivumista.

Osaaminen ilmenee myös pääasiassa pippurista ja ainoana lisäaineena käytetystä nitraatista koostuvan mausteseoksen annostelussa siten, että tulos on juuri sopivasti miedon aromaattinen.

Jalostaja valitsee kaikissa vaiheissa (suolaus, riiputus, mahdollinen höyrytys, kuivaus, rasvaus ja kypsytys) toimenpiteille oikeat kestoajat ja lämpötila- ja kosteusolosuhteet kinkkujen käyttäytymisen perusteella.

Myös kuivaamossa valvotaan päivittäin kinkkujen ulkonäköä ja tuoksua ja tarkkaillaan kuivausolosuhteita (lämpötila ja ilman kosteus), jotta voidaan välttää kuivauksen aikana tapahtuva vahingoittuminen (tummuminen, pinnan kovettuminen, homeen tai epämiellyttävän hajun kehittyminen jne.). Käytetystä kuivausmenetelmästä (luonnollinen, ilmastoitu) riippumatta toimijan on mukautettava olosuhteet päivittäin tulevan ulkoilman lämpötilan ja kosteuden vaihteluihin. Myös eri-ikäisten kinkkujen sijoittaminen ja kuivaamon täyttöaste on otettava huomioon.

Tuotteen erityisyys

”Jambon de Lacaune” -kinkkua luonnehtivat vähärasvaisen ja mahdollisesti hieman marmoroituneen lihan yhtenäinen, voimakkaan punaisesta tummanpunaiseen vaihteleva väri sekä valkoinen, hieman vaaleanpunertavaan vivahtava kiinteärakenteinen pintarasva.

Aistinvaraisilta ominaisuuksiltaan ”Jambon de Lacaune” erottuu sopivasti miedon aromaattisen, miedosti suolaisen ja kuivatulle lihalle ominaisen makunsa perusteella.

Syy-yhteys

”Jambon de Lacaune” -kinkun ja sen maantieteellisen tuotantoalueen välinen syy-yhteys perustuu sukupolvien myötä kehittyneeseen perinteiseen yhteiseen osaamiseen, jonka ansiota tuotteen laatu ja vakiintunut maine ovat.

”Jambon de Lacaune” -kinkun maantieteellisen alueen paikallispiirteet ja ilmasto-olot ovat perinteisesti suosineet lihan kuivaamista, ja alueelle onkin syntynyt runsaasti lihanjalostusyrityksiä, joilla on monien sukupolvien aikana kehittynyttä osaamista. Tuoreiden kinkkujen huolellisella valinnalla varmistetaan, että kypsytyksen tuloksena saadaan kinkkuja, joissa on tyypillinen kiinteä, väriltään valkoinen ja hieman vaaleanpunertavaan vivahtava rasvakerros.

Perinteisiin kauppayhteyksiin rannikon alankoalueen suolantuottajien kanssa liittyvät ikiaikaiset käytännöt näkyvät vielä nykyäänkin siinä, että suolaus tapahtuu merisuolalla, jonka ominaisuudet mahdollistavat tasaisen ja tehokkaan kuivumisen ja antavat ”Jambon de Lacaune” -kinkulle sille ominaisen miedosti suolaisen maun (pointe de sel).

Erityisesti pippurista koostuvan mausteseoksen annostelu ja nitraatin käyttö ainoana lisäaineena vaikuttavat myös osaltaan ”Jambon de Lacaune” -kinkulle ominaisten makuvivahteiden kehittymiseen (kuivatun lihan maku ja mieto aromaattisuus).

Vähintään 7 kuukautta kestävän raakakypsytyksen sekä maantieteellisen alueen lihajalostajien taitoon perustuvan kuivausolosuhteiden hallinnan ansiosta ”Jambon de Lacaune” kypsyy ihanteellisesti ja saa vähärasvaiseen lihaan yhtenäisen, voimakkaan punaisesta tummanpunaiseen vaihtelevan värin samalla kun rasvan väri pysyy valkoisena tai vivahtaa hieman vaaleanpunertavaan.

Todisteita ”Jambon de Lacaune” -kinkun maineesta saatiin jo 1900-luvun alussa, kun J. A. P. Cousin ylisti teoksessaan Voyages gastronomiques au pays de France Lacaunen Hôtel Centralin leikkeleitä: ”– – tarjolla on kerrassaan mainio verrattomista kinkuista ja makkaroista koostuva valikoima alueen leikkeleitä – –”.

Gault Millau -matkaoppaassa vuodelta 1970 kerrotaan Lacaunesta, jonka ”kinkuilla on erittäin hyvä maine”. ”Jambon de Lacaune” -kinkkua kuvataan myös Ranskan perinteistä ruokakulttuuria käsittelevässä kokoomateoksessa Midi-Pyrénées – produits du terroir et recettes traditionnelles vuodelta 1996 sekä jalostustekniikkaa käsittelevissä teoksissa, joista mainittakoon Le jambon sec et les petites salaisons (1997).

LSA-aikakauslehden maaliskuun 1989 numerossa ”Jambon de Lacaune” -kinkun katsotaan kuuluvan ”määrätietoisten, perinteisiä tuotantomenetelmiä käyttävien yritysten valmistamien laadukkaiden kuivattujen kinkkujen” luokkaan.

Vuonna 2011 tehty imago- ja tunnettuustutkimus osoitti, että 77 prosenttia Midi-Pyrénées’n ja Languedoc-Roussillonin alueilla haastatelluista henkilöistä tunsi Lacaunen maantieteellisellä alueella tuotetun kuivatun kinkun ja makkaran. Tämä vahvistaa ”Jambon de Lacaune” -kinkun suuren tunnettuuden paikallisena ja perinteisenä tuotteena.

Maantieteellisen alueen lihanjalostajat on myös säännöllisesti palkittu Pariisin maatalousnäyttelyn yhteydessä järjestetyssä Concours général agricole -kilpailussa. Vuodesta 2010 lähtien ”Jambon de Lacaune” on saanut viisi palkintoa, joista kolme on ollut pronssimitaleita, yksi hopea- ja yksi kultamitali.

Tuote-eritelmän julkaisutiedot

(Komission täytäntöönpanoasetuksen (EU) N:o 668/2014 6 artiklan 1 kohdan toinen alakohta)

https://info.agriculture.gouv.fr/gedei/site/bo-agri/document_administratif-0abaa381-592d-44ca-81ec-5c5f946c42b5/telechargement

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.